b"\n_START_ARTICLE_\nAmiens'i rahu\n_START_PARAGRAPH_\nAmiens'i rahu oli 25. m\xc3\xa4rtsil 1802 Prantsusmaal Amiens'i linnas Prantsusmaa ja Suurbritannia vahel s\xc3\xb5lmitud rahuleping, mida on peetud Napoleon Bonaparte'i poliitika esimeseks suuremaks k\xc3\xb5rghetkeks. Lepingule kirjutas Prantsusmaa nimel alla Joseph Bonaparte ja Suurbritannia nimel markii Charles Cornwallis._NEWLINE_Rahulepinguga tunnustas Suurbritannia Esimest Prantsuse Vabariiki. See t\xc3\xa4hendas alates 1798. aastast p\xc3\xbcsinud Napoleoni-vastase teise koalitsiooni lagunemist._NEWLINE_Lepinguga lepiti kokku s\xc3\xb5javangide vahetuses. Suurbritannia pidi loobuma enamusest Esimeses ja Teises koalitsioonis\xc3\xb5jas vallutatud aladest: Kapimaa ja Hollandi L\xc3\xa4\xc3\xa4ne-India tuli tagastada Bataavia Vabariigile ning Briti v\xc3\xa4ed pidid lahkuma Egiptusest. Suurbritannia s\xc3\xa4ilitas vaid kontrolli Tseiloni ja Trinidadi \xc3\xbcle. Prantsusmaa omakorda n\xc3\xb5ustus v\xc3\xa4ed v\xc3\xa4lja viima Kirikuriigist ja Napoli kuningriigist._NEWLINE_Rahu ei p\xc3\xbcsinud kaua, juba 18. mail 1803 kuulutas Suurbritannia uuesti Prantsusmaale s\xc3\xb5ja."